יורם יוסיפוף

יורם יוסיפוף (1954 - 14 באוקטובר 2016) היה עורך דין ואיש עסקים ישראלי. יורם יוסיפוף נולד בתל אביב ב-1954. הוריו, יוסף יוסיפוף ורחל סמואל לבית אלקלעי היו ממוצא בולגרי. הוא למד משפטים באוניברסיטת תל אביב, וב-1989 הקים את משרד עורכי הדין "יוסיפוף, קורן, גרודברג". כשעבר עם משפחתו להתגורר בלונדון במסגרת עבודת הדוקטורט של אשתו, דורית, החל יוסיפוף להתעניין בעולם העסקי במקביל לעבודתו בעריכת דין. ב-1997 הקימו בני הזוג את חברת "MASY" ורכשו באמצעותה שני נכסים בתל אביב - וילה ששוויה נאמד בשנת 2018 ב-8.8 מיליון ש"ח ודירה בשכונת פלורנטין. ב-2004 הקים יוסיפוף את חברת "רוי נדל"ן גרופ" לתיווך בתחום הנדל"ן, שבה היה שותף עם רוני מאנה. באותה שנה רכש גם את החברה הממשלתית לפיתוח לוד רמלה בשותפות עם פרדי רובינסון. באמצעות חברות אלה תיווך יוסיפוף בעסקות נדל"ן מהגדולות במשק, בין היתר במכירת גרעין השליטה בחברה הבורסאית גילאון לארקדי גאידמק. ב-2006 הקים יוסיפוף חברה נוספת בשם Perston שנרשמה באיי הבתולה, והוא היה הבעלים היחיד של המניה היחידה שלה. יוסיפוף ניהל עסקאות רבות גם בבריטניה, שם כיהן כיו"ר דירקטוריון "קרן מידאס השקעות". ב-2007 רכש יוסיפוף באמצעות הקרן ובשותפות עם יוסי חכמי, זכויות במתחם העגינה של הספינה קווין מרי באנגליה תמורת כ-70 מיליון פאונד, ועל פי פרסום ב"גרדיאן" ב-2012 נאמדו נכסיהם של יוסיפוף ולקוחותיו בבריטניה בשווי של יותר ממיליארד פאונד. בנוסף היה יוסיפוף הבעלים של קומת המשרדים העליונה בבית גיבור ספורט, אותה רכש ב-20 מיליון שקל. יוסיפוף הלך לעולמו במפתיע בעיצומו של הליך גישור פלילי שנוהל נגדו, בניסיון לבטל כתב אישום שהוגש נגדו בגין העלמת הכנסות בהיקף של כ-25 מיליון שקל, או להגיע להסדר אחר מול הפרקליטות. בעקבות המוות, ביקשה הפרקליטות לסגור את התיק הפלילי נגדו, אך לאחר שנודע דבר מותו פנו נושיו בדרישה לתשלום חובות בהיקף של למעלה מ-600 מיליון שקל, מתוכם כ-517 מיליון שקלים למס הכנסה, וחובות נוספים לאנשים פרטיים שהלוו לו כספים לצורך עסקיו. בית המשפט המחוזי בתל אביב מינה מנהלי עיזבון כדי לברר את מצבת הנכסים והחובות של יוסיפוף בעת מותו, בכלל זה סכום של 99 אלף שקלים במזומן שנמצאו במכוניתו ביום מותו. כחלק מבירור זה אישר בית המשפט בקשה של מנהלי העיזבון לגישה לחשבונות הג'ימייל של יוסיפוף, אך לאחר שחברת גוגל ישראל לא סיפקה להם את פרטי המשתמש הם דרשו מבית המשפט להטיל קנס של 100 אלף שקל ליום על גוגל עד לקבלת הפרטים. בין היתר התברר כי טרם מותו היה יוסיפוף מעורב בפרויקט פינוי בינוי במתחם דפנה בתל אביב, וביוזמה להקמת קזינו במלון הילטון בלונדון. ב-2017 עתרו מנהלי העיזבון, במסגרת תיק פשיטת רגל של יוסיפוף, להורות על פירוקה של חברת "MASY" וביטול עסקה של העברת מניות החברה לידיו של דניאל אזוגי שנערכה לפני מותו של יוסיפוף, בטענה כי נעשתה למראית עין בלבד בסמוך להליך פשיטת רגל על-מנת להבריח נכסים לכאורה. ב-2019 הגישו מנהלי העיזבון עתירה נוספת לבית המשפט המחוזי בתל אביב להורות על ביטול העברת מניית השליטה של יוסיפוף בחברת Perston לאיש העסקים שמואל דונרשטיין, גם כן בטענה כי נעשתה למראית עין בלבד, וכן להעביר לידיהם מחצית מהזכויות בחברה, ביניהן זכויות בחברה בת המחזיקה במלון דירות בלונדון. בעת הגשת עתירה זו נאמדו חובות העיזבון של יוסיפוף ב-700 מיליון ש"ח. בשנותיו האחרונות חילק יוסיפוף את זמנו בין תל אביב ללונדון, שם גם התגורר בנו אסף. הוא נפטר בפתאומיות מדום לב ב-14 באוקטובר 2016, בעת שיצא מפגישה בתל אביב. יוסיפוף הותיר אחריו שלושה ילדים מנישואיו לדורית יוסיפוף-לוין, שהפכו למעורבים בפרשיות המשפטיות סביב עיזבונו. מגן, הדס (2016-12-03). "תעלומת יוסיפוף: עסקאות נדל"ן במיליארדים והסתבכות עם השוק האפור". Globes. נבדק ב-2024-06-24. לוי-וינריב, אלה (2018-01-21). "הולכת ומסתבכת סאגת עיזבונו של עו"ד יורם יוסיפוף". Globes. נבדק ב-2024-06-24. עמית בן-ארויה, חשד: חלק מדמי התיווך ששילם גאידמק לרוני מאנה לא דווחו לרשויות המס, באתר הארץ, ‏22 ביוני 2010 לוי-וינריב, אלה (2019-09-12). "פרשת יוסיפוף: בעלי רב-בריח, עורך הדין המנוח והמלון באנגליה". Globes. נבדק ב-2024-06-25. יוסיפוף: העו"ד "העשיר" שהשאיר חובות של מאות מיליונים אחרי מותו, באתר mako, ‏2016-11-22 Leigh, David; Frayman, Harold; Ball, James (2012-11-26). "Revealed: the real identities behind Britain's secret property deals". The Guardian (באנגלית בריטית). ISSN 0261-3077. נבדק ב-2024-06-24. שלו, שי (2003-01-06). ""המתווך" בעסקת ירדן רכש את קומת הגג של מגדל גבור ספורט". Globes. נבדק ב-2024-06-24. אישום נגד עו"ד יורם יוסיפוף: עבירות מס של 25 מיליון שקל, באתר posta.co.il, ‏14 במרץ 2016 תומר גנון, עו"ד יורם יוסיפוף הותיר לאחר מותו חוב של 517 מיליון שקל למס הכנסה, באתר כלכליסט - www.calcalist.co.il, ‏2016-11-20 לוי-וינריב, אלה (2017-06-25). "פרשת עו"ד יוסיפוף: למי שייכים 99 אלף שקל שנמצאו ברכבו?". Globes. נבדק ב-2024-06-25. נעמי צורף, מנהלי עזבונו של עו"ד יורם יוסיפוף: להטיל קנס של 100 אלף שקל ליום על גוגל, באתר כלכליסט - www.calcalist.co.il, ‏2016-12-07 צור, שלומית; לוי-וינריב, אלה (2019-05-28). "תדהר ונוה בדרך להקמת פרויקט פינוי בינוי ענק בת"א | בלעדי". Globes. נבדק ב-2024-06-25. מלחמת המנדטורים: ניסיון פגיעה שני בעו"ד דניאל אזוגי שהורשע במרמה, באתר posta.co.il, ‏27 באוגוסט 2023 לוי-וינריב, אלה (2018-04-26). "וילה ודירה בבעלות עקיפה של עו"ד יוסיפוף המנוח בדרך למכירה". Globes. נבדק ב-2024-06-25. עו"ד יורם יוסיפוף נפטר מדום לב, באתר posta.co.il